‘Rassisme’ kry aandag by private skoolDevon Hofmeyr, een van die stigterslede van dié jeugbeweging, sê hulle wou die boodskap oordra dat skole nie gepolitiseer moet word nie (Foto: Verskaf) Die private skool Cornwall Hill College in Centurion het Donderdag met die Suid-Afrikaanse Menseregtekommissie (SAMRK) vergader om te bespreek hoe die skool transformasie en diversiteit in die skool kan bevorder. Dit volg nadat ’n groep ouers verlede Vrydag by die skool se jaarlikse gholfdag betoog het teen die beweerde gebrek aan transformasie en diversiteit by dié private skool. Maroela Media het vroeër berig ouers en oudleerders is glo onder meer ongelukkig omdat die oorgrote meerderheid van personeel by die skool sowel as die beheerliggaam wit is. Die skoolhoof sowel as die voorsitter van die beheerliggaam se bedanking word ook geëis. Daar is ook ongelukkigheid omdat sommige leerders oor hul haarstyl aangespreek is. Luidens ŉ verklaring uitgereik deur die skool, het sy leierskap en die SAMRK breedvoerig gepraat oor die werk wat reeds by die skool gedoen is ten opsigte van transformasie en diversiteit. Hulle het ook maniere bespreek waarop die skool die SAMRK se dienste en kundigheid op hul transformasiereis vorentoe kan gebruik. Na afloop van die vergadering het die SAMRK en die skool ooreengekom dat die kommissie as onafhanklike derde party onderhoude sal voer met leerders, personeel, bestuur, die raad van direksies en ouers, om sodoende die hoofoorsake van die betrokke partye se bekommernisse te verstaan. “Die SAMRK en die skool se bestuur sal eersdaags weer vergader om die reëlings rondom hierdie onderhoude te bespreek en om te verseker dat die skool se daaglikse aktiwiteite minimaal onderbreek word. Sodra die SAMRK die nodige kwalitatiewe data versamel het, sal hy sy aanbevelings met die skool deel, sodat hy enige oorblywende kwessies of probleme kan oplos,” lui die verklaring. Die skool het ook gevra vir insette van die SAMRK om sy beleid, prosedures en gedragskode vir leerders te hersien. Die Bittereinders-jeugbeweging meen ook ŉ skool diskrimineer nie teen ŉ persoon deur dissipline toe te pas nie (Foto: Verskaf) Intussen het die Bittereinders-jeugbeweging Vrydagoggend voor die skool plakkate opgehou, waarop hulle gevra het dat politiek uit skole gehou word. Dié groep meen ook ŉ skool diskrimineer nie teen ŉ persoon deur dissipline toe te pas nie. Devon Hofmeyr, een van die stigterslede van dié jeugbeweging, sê hulle wou die boodskap oordra dat skole nie gepolitiseer moet word nie. “Baie ouers en leerders is bang om iets te sê, maar ons het besluit om hul stem wees! Ons sal opstaan teen ongeregtigheid en intimidasie,” het Hofmeyr gesê. Volgens die skool se bestuur het hy begin met die ontwerp van ŉ diversiteitsprogram wat in die volgende paar maande aan leerlinge bekendgestel sal word. Skoolhoof Leon Kunneke het opgemerk dat die skool absoluut daartoe verbind is om ŉ deelnemende en deursigtige transformasieproses deur te voer. “Ons besef die belang daarvan om openlik en eerlik te wees oor ŉ saak wat só belangrik is vir ons skool en vir die land. Ons sal dus gebruik maak van die insette van ŉ verskeidenheid kundige vennote en adviseurs om die padkaart vir ons transformasiereis vorentoe te ontwerp,” het Kunneke gesê.